钦定古今图书集成/明伦汇编/氏族典/第395卷 > 李庭
## 钦定古今图书集成/明伦汇编/氏族典/第395卷 > 李庭

按《元史李庭传》：“庭小字劳山，本金人蒲察氏，来中原，
改称李氏，家于济阴，后徙寿光。至元六年，以材武选
隶军籍，权管军千户。从伐宋，围襄阳。襄阳降，以功授
管军总管。十一年，从伯颜次郢州，攻沙洋、新城，炮伤
左胁，破其外堡，复中炮，坠城下，矢贯于胸，气垂绝，伯
颜命剖水牛腹纳其中，良久乃甦，加明威将军，授万”
户。十二年，与宋将孙虎臣战丁家洲，加宣威将军。宋
主降，伯颜，命庭防护赴燕。世祖嘉其劳，大宴，命坐于
百官之上，加镇国上将军、汉军都元帅，仍命其次子
大椿袭万户。十四年，拜福建行中书省参知政事，改
福建道宣慰使。十七年，拜骠骑卫上将军、中书左丞。
东征日本，遇风，船尽坏，庭抱船板漂流扺岸，由高丽
还京师。二十四年，宗王乃颜叛，召至上都，统诸卫汉
军从帝亲征，缚乃颜以献，以功加龙虎卫上将军。世
祖崩，月儿鲁与伯颜等定策立成宗，庭翊赞之功居
多，眷遇甚至。大德八年卒。子大用，同知归德府事。卒。
大椿袭职，为宣武将军、益都新军万户，戍建康。大诚，
袭职后卫亲军都指挥使。